Et nyt forskningsprojekt i Region Nordjylland giver patienter med skizofreni mulighed for at udsætte sig for udfordrende situationer under trygge ramme.

I et lille lokale hos psykiatrien i Region Nordjylland er Mathias Jenne Holm ankommet til en af sine sidste sessioner i forskningsprojektet FaceYourFears. På et brunt træbord foran ham i lokalet ligger et sæt VR-briller og par støjreducerende hovedtelefoner – ude fra set opskriften på en hyggelig formiddag med sjov og grin. VR-brillerne skal dog bruges til noget helt andet end computerspil, for de er blevet til et vigtigt værktøj for Mathias Jenne Holm for at få sin daglig til at hænge sammen. Han har en skizofreni-diagnose, og VR-brillerne skal bruges til at simulere situationer, han finder udfordrende, så han kan øve sig i at tackle dem, når han møder dem i hverdagen uden for VR-verdenen. - Det virker rigtig livagtigt. Man kan mærke det i kroppen - fysiologiske symptomer - jeg kan mærke i hvert fald, at det sætter min krop i gang med nogle ubehagelige svedtendenser og vejrtrækning stopper, siger Mathias Jenne Holm, mens han har VR-brillerne på og befinder sig inde i den virtuelle verden. Trygge virtuelle rammer Ved hjælp af virtual reality skal et nyt forskningsprojekt forsøge at gøre daglige gøremål mere overkommelige for patienter med skizofreni, der kan opleve, at angst og paranoia gør en tur med bussen eller en indkøbstur nærmest umulig at gennemføre. I trygge, virtuelle rammer får en gruppe nordjyske patienter nemlig mulighed for at blive konfronteret med normalt ubehagelige situationer og lære af deres oplevelser i den virtuelle verden. - Det fungerer sådan, at når de først har erfaret, at de kan regulere sig selv, så er de bedre klædt på til at gøre det i virkeligheden, fortæller Sanne Bekker, der er psykolog i Region Nordjylland og en del af forskningsprojektet FaceYourFears. Til sessionen i det lille lokale er Mathias Jenne Holms første opgave at køre med offentlig transport. Normalt er det en stressende oplevelse for ham, hvor han forestiller sig, at de andre i bussen taler om ham, men i den virtuelle verden får han hjælp af en terapeut til at tackle de tanker, der opstår inde i hovedet på ham. - Jeg prøver at smide nogle nuancer ind og sige, at det ikke er mig, de snakker om, men paranoiaen begynder, siger Mathias Jenne Holm. Inde i den virtuelle bus bliver han udsat for larm, hvisken og snak i krogene, og sammen med terapeuten holder han øje med de symptomer, han kan mærke, for at være opmærksom på, hvad han skal holde øje med, når han står i den samme situation uden for den virtuelle verden. - Jeg kan mærke, når min krop reagerer, for jeg har aldrig lagt mærke til, hvor stresset den bliver, og det skal jeg jo lære at have fokus på, så jeg kan styre den, siger Mathias Jenne Holm. Mødet med dæmonerne Den sidste virtuelle del i dagens session er et møde med Mathias Jenne Holms dæmoner. Helt bogstaveligt er det et møde med de dæmoner, han nogle gange oplever at se for sig, for i den virtuelle verden kan forskerne tilføje dæmoner, så patienterne også kan få hjælp til at tackle de overnaturlige ting, de ser i deres hverdag. Det er første gang, Mathias Jenne Holm skal prøve at se sine dæmoner i øjnene, og uden VR-briller bliver han først præsenteret for to dæmoner – en rød dæmon med horn og en sort dæmon, hvor kun øjnene er tydelige. Den sidste påvirker helt tydeligt Mathias Jenne Holm. Han får nogle tics i skulderen og rykker sig hurtigt lidt væk fra skærmen, inden han bliver enig med Sanne Bekker om, at den skal han vente med at møde til den næste session, men den røde dæmon med horn er han parat til at møde. I den virtuelle verden bliver Mathias Jenne Holm placeret i et venteværelse. Foran ham sidder den røde dæmon, men han husker sine værktøjer og holder sig i ro. Mødet med de overnaturlige væsner er også en vigtig del af den behandling, han er i gang med, for alt i alt skal den klæde ham på til at klare sig i hverdagen. - Det er lidt ligesom at øve sig i at være ude i de situationer, og det giver en ro, siger Mathias Jenne Holm. Forskningsprojektet er fortsat i sin spæde start, og derfor ligger der endnu ikke nogle resultater klar fra projektet, men lignende projekter har tidligere vist, at VR har en positiv effekt for patienter med skizofreni. Du kan se indslaget her: